b'\n_START_ARTICLE_\nUkiyo-e\n_START_PARAGRAPH_\nUkiyo-e (jap. \xe6\xb5\xae\xe4\xb8\x96\xe7\xb5\xb5 eli \xe2\x80\x9dkelluvan maailman kuvat\xe2\x80\x9d) on japanilainen puupiirrostyyli, joka kehittyi 1600-luvulla ja jota harjoitettiin 1800-luvun loppupuolelle asti. Sana \xe2\x80\x9dukiyo\xe2\x80\x9d oli aluksi buddhalainen vertaus, \xe2\x80\x9dhetkellinen\xe2\x80\x9d tai \xe2\x80\x9dmaallinen\xe2\x80\x9d maailma tai el\xc3\xa4m\xc3\xa4. Ukiyo-e-kuvissa se kuitenkin muuttui tarkoittamaan kevytmielisemp\xc3\xa4\xc3\xa4 \xe2\x80\x9dmaallista el\xc3\xa4m\xc3\xa4\xc3\xa4\xe2\x80\x9d, nautintojen maailmaa._NEWLINE_Ukiyo-e-puupiirrokset olivat tavallisen kansan taidetta ja kaupallisia kuvia, joita ei omana aikanaan pidetty taiteena. Kuvien aiheet ovat kirjankuvituksia, mainoksia ja julisteita, kabuki-teatterin n\xc3\xa4yttelij\xc3\xb6iden tai sumopainijoiden ihailijakuvia, eroottisia kuvia, muotikuvia ja muita arkiel\xc3\xa4m\xc3\xa4n kuvauksia.'